CELEX: 32017R0110
Language: et
Date: 2017-01-23 00:00:00
Title: Komisjoni määrus (EL) 2017/110, 23. jaanuar 2017, millega muudetakse Euroopa Parlamendi ja nõukogu määruse (EÜ) nr 999/2001 (millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad) IV ja X lisa (EMPs kohaldatav tekst )

24.1.2017   
            
            
               ET
            
            
               Euroopa Liidu Teataja
            
            
               L 18/42
            
         KOMISJONI MÄÄRUS (EL) 2017/110,
   23. jaanuar 2017,
   millega muudetakse Euroopa Parlamendi ja nõukogu määruse (EÜ) nr 999/2001 (millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad) IV ja X lisa
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. mai 2001. aasta määrust (EÜ) nr 999/2001, millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad, (1) eriti selle artikli 23 esimest lõiku,
   ning arvestades järgmist:
   
               (1)
            
            
               Määruses (EÜ) nr 999/2001 on sätestatud loomadel esinevate transmissiivsete spongioossete entsefalopaatiate (TSEd) ennetuse, tõrje ja likvideerimise eeskirjad. Määrust kohaldatakse elusloomade ja loomsete saaduste tootmise ja turulelaskmise ning teatavatel erijuhtudel ka nende ekspordi suhtes.
            
         
               (2)
            
            
               Määruse (EÜ) nr 999/2001 artikli 7 lõikega 1 on keelatud loomadelt saadud valkude söötmine mäletsejalistele ning kõnealuse määruse IV lisa I peatükiga on seda keeldu laiendatud. Selle lisa II peatükis on sätestatud mitu erandit kõnealusest keelust. Määruse (EÜ) nr 999/2001 IV lisa II peatüki punkti b alapunktiga ii nähakse ette, et keelde ei kohaldata mäletsejaliste söötmise suhtes kalajahu ja kalajahu sisaldava segajõusöödaga, mis on toodetud, turule lastud ja mida kasutatakse vastavalt IV lisa III peatükis sätestatud tingimustele ja IV peatüki A jaos sätestatud eritingimustele. Määruse (EÜ) nr 999/2001 IV lisa II peatüki punktiga d nähakse ette, et keelde ei kohaldata võõrutamata mäletsejalistele selliste piimaasendajate söötmise suhtes, mis sisaldavad kalajahu ja mis on toodetud, turule lastud ja mida kasutatakse vastavalt kõnealuse lisa IV peatüki E jaos sätestatud eritingimustele.
            
         
               (3)
            
            
               Määruse (EÜ) nr 999/2001 IV lisa IV peatüki A jao punktis a on sätestatud, et kalajahu peab olema toodetud töötlemisettevõttes, kus tegeletakse üksnes muudest veeloomadest kui mereimetajatest saadud toodete tootmisega. Kõnealuse peatüki E jao punktis a on sätestatud, et võõrutamata mäletsejalistele söödetavates piimaasendajates kasutatav kalajahu peab olema toodetud töötlemisettevõttes, kus tegeletakse üksnes muudest veeloomadest kui mereimetajatest saadud toodete tootmisega ning mis vastavad III peatükis sätestatud üldtingimustele.
            
         
               (4)
            
            
               Määruse (EÜ) nr 999/2001 I lisa punkti 1 alapunkti e alapunktis ii on osutatud nõukogu direktiivi 2006/88/EÜ (2) artikli 3 lõike 1 punktis e esitatud veelooma määratlusele, mille kohaselt on veeloom i) ülemklassi Agnatha ja klassidesse Chondrichthyes ja Osteichthyes kuuluv kala; ii) hõimkonda Mollusca kuuluv mollusk; iii) alamhõimkonda Crustacea kuuluv koorikloom.
            
         
               (5)
            
            
               Seega, kuna määruse (EÜ) nr 999/2001 I lisas sätestatud mõiste „veeloom“ ei hõlma muid selgrootuid kui molluskid ja koorikloomad, ei tohi kõnealuse määruse IV lisa IV peatüki A jao punkti a ja E jao punkti a kohaselt kasutada kalajahu tootmiseks looduslikke meritähti ega muid vesiviljelusettevõtetes kasvatatavaid veeselgrootuid kui molluskid ja koorikloomad. Kuna looduslikest meritähtedest ja muudest vesiviljelusettevõtetes kasvatatavatest veeselgrootutest kui molluskid ja koorikloomad valmistatud jahu kasutamine mittemäletsejalistele loomadele ette nähtud söödas ei suurenda TSEde leviku riski võrreldes kalajahu kasutamisega sellises söödas, tuleks muuta määruse (EÜ) nr 999/2001 IV lisa IV peatüki A jao punkti a ja E jao punkti a nõudeid, et võimaldada meritähtede või muude vesiviljelusettevõtetes kasvatatavate veeselgrootute kui molluskid ja koorikloomad kasutamine kalajahu tootmiseks.
            
         
               (6)
            
            
               Keskkonna kaitsmiseks tuleks looduslikke meritähti kasutada kalajahu tootmiseks üksnes olukordades, kus meritähed paljunevad ja kujutavad ohtu vesiviljeluse tootmispiirkonnale. Seega tuleks määruse (EÜ) nr 999/2001 IV lisa IV peatüki A jao punkti a ja E jao punkti a nõuetega hõlmata üksnes molluskite tootmispiirkonnas kogutavad meritähed.
            
         
               (7)
            
            
               Seepärast tuleks määruse (EÜ) nr 999/2001 IV lisa vastavalt muuta.
            
         
               (8)
            
            
               Määruse (EÜ) nr 999/2001 X lisa C peatüki punktis 4 on sätestatud veistel, lammastel ja kitsedel esinevate TSEde seireks ette nähtud kiirtestide loetelud. 8. aprillil 2016 teatas ettevõtja Prionics komisjonile, et ta lõpetab 15. aprillist 2016 Prionics Check PrioSTRIP SR diagnostikakomplekti tootmise. Seega tuleks diagnostikakomplekt välja jätta lammaste ja kitsede puhul heakskiidetud TSE kiirtestide loetelust. X lisa C peatüki punkti 4 teise lõigu neljas taane tuleks seetõttu välja jätta.
            
         
               (9)
            
            
               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 999/2001 IV ja X lisa muudetakse käesoleva määruse lisa kohaselt.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 23. jaanuar 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  EÜT L 147, 31.5.2001, lk 1.
   
      (2)  Nõukogu 24. oktoobri 2006. aasta direktiiv 2006/88/EÜ vesiviljelusloomade ja vesiviljelustoodete loomatervishoiunõuete ning teatavatel veeloomadel esinevate taudide ennetamise ja tõrje kohta (ELT L 328, 24.11.2006, lk 14).
   
      LISA
      Määruse (EÜ) nr 999/2001 IV ja X lisa muudetakse järgmiselt:
      
                  1)
               
               
                  IV lisa IV peatükki muudetakse järgmiselt:
                  
                              a)
                           
                           
                              A jaos asendatakse punkt a järgmisega:
                              
                                          „a)
                                       
                                       
                                          kalajahu peab olema toodetud töötlemisettevõttes, kus tegeletakse selliste toodete tootmisega, mis on saadud üksnes:
                                          
                                                      i)
                                                   
                                                   
                                                      muudest veeloomadest kui mereimetajad;
                                                   
                                                
                                                      ii)
                                                   
                                                   
                                                      vesiviljelusettevõtetes kasvatatavatest veeselgrootutest, mis ei ole hõlmatud direktiivi 2006/88/EÜ artikli 3 lõike 1 punktis e määratletud mõistega „veeloomad“, või
                                                   
                                                
                                                      iii)
                                                   
                                                   
                                                      
                                                         Asterias rubens liiki kuuluvatest meritähtedest, mida kogutakse määruse (EÜ) nr 853/2004 I lisa punktis 2.5 määratletud tootmisalalt, ning mis on vastavalt klassifitseeritud;“;
                                                   
                                                
                                    
                        
                              b)
                           
                           
                              E jaos asendatakse punkt a järgmisega:
                              
                                          „a)
                                       
                                       
                                          piimaasendajates kasutatav kalajahu peab olema toodetud töötlemisettevõtetes, kus tegeletakse selliste toodete tootmisega, mis on saadud üksnes:
                                          
                                                      i)
                                                   
                                                   
                                                      muudest veeloomadest kui mereimetajad;
                                                   
                                                
                                                      ii)
                                                   
                                                   
                                                      vesiviljelusettevõtetes kasvatatavatest veeselgrootutest, mis ei ole hõlmatud direktiivi 2006/88/EÜ artikli 3 lõike 1 punktis e määratletud mõistega „veeloomad“, või
                                                   
                                                
                                                      iii)
                                                   
                                                   
                                                      
                                                         Asterias rubens liiki kuuluvatest meritähtedest, mida kogutakse määruse (EÜ) nr 853/2004 I lisa punktis 2.5 määratletud tootmisalalt ning mis on vastavalt klassifitseeritud.
                                                   
                                                Piimaasendajates kasutatav kalajahu vastab III peatükis sätestatud üldtingimustele.“;
                                       
                                    
                        
            
                  2)
               
               
                  X lisa C peatüki teise lõigu neljanda taande punkt 4 jäetakse välja.